Rússneskt herlið nálgast höfuðborgina Kænugarð. Sameinuðu þjóðirnar telja að 25 almennir borgarar hið minnsta hafi látið lífið í átökunum. Yfir 100 eru særð.
Sergei Lavrov, utanríkisráðherra Rússlands, greindi frá því fyrir skömmu að rússnesk stjórnvöld séu tilbúin til viðræðna við Úkraínu, gegn því að Úkraínuher leggi niður vopn.
Annan daginn í röð vakna Úkraínumenn við nýjan veruleika, rússneskt herlið hefur ráðist á landið úr lofti, sjó og landi. Í dag hafa borist fregnir af því að herlið nálgist höfuðborgina Kænugarð stöðugt. Erfitt er að henda reiður á mannfall í stríðsástandi en Sameinuðu þjóðirnar telja að minnst 25 almennir borgarar hafi látið lífið í átökunum og yfir hundrað séu særð. Haft er eftir talsmanni Sameinuðu þjóðanna að að fjöldinn sé að öllum líkindum vanmetinn.
Hart er barist í Kharkiv í austurhluta landsins, borgarstjórinn hefur skipað íbúum að leita skjóls í jarðlestakerfum borgarinnar.
Í allri Úkraínu hefur karlmönnum á aldrinum 18 til 60 ára verið meinað að yfirgefa landið. Stjórnvöld hvetja höfuðborgarbúa til að útbúa molotov-kokteila og reyna að verjast innrás Rússa. Volodimyr Zelensky, forseti Úkraínu, sem hefur skipt jakkafötunum út fyrir hernaðarlegri klæðnað, biður Vesturlönd að grípa frekari aðgerða. Auknar efnahags- og viðskiptaþvinganir sem kynntar voru í gær dugi ekki til.
They say that civilian objects are not the target. Its a lie. The reality is that they dont make a difference in which areas they act.
Rússnesk stjórnvöld segja að úkraínski herinn sé eina skotmarkið, það er lygi segir Zelensky.
Víða um heim hefur fólk komið saman til að sýna Úkraínumönnum stuðning, meðal annars í Rússlandi. En rússnesk stjórnvöld hafa ekki tekið vel í slíka gjörninga, minnst 1800 voru handtekin í landinu í gær fyrir að mótmæla innrásinni. Yfir 100 þúsund manns hafa þegar flúið Úkraínu, mörg hafa farið til Póllands, Moldóvu og Rúmeníu.

Minnst 25 almennir borgarar hafa látið lífið í Úkraínu. Rússneskt herlið nálgast höfuðborgina. Utanríkisráðherra Rússlands segir að Rússar séu tilbúnir til viðræðna gegn því að Úkraínuher leggi niður vopn. 